SYDDANSK UNIVERSITET 11. november 2014

Det humanistiske fakultet GS/LIP

Referat af institutledermøde den 20./21. oktober 2014 på Hindsgavl Slot.

Til stede var: Dekanen, prodekanen, Steffen Nordahl Lund, Jesper Carlsen, Anne Jensen, Per Krogh Hansen, Mads Funding, Lisbeth Broegaard Petersen og Gitta Stærmose.

Bibliotekschef Bertil Dorch deltager i behandlingen af punkt 8. Ph.d.-udvalgets formand Carl Bache deltog i behandlingen af punkt 9.

Punkterne behandledes i rækkefølgen: 1-4, 9, 8, 5-7, 10.

Ad 1. Godkendelse af notat af møde den 19. august 2014.

Ad pkt. 3, sidste afsnit: "Fakultetets formue er prognosticeret til...." ændres til "Fakultetets samlede formue er prognosticeret til".

Ad pkt. 6, 1. afsnit: Følgende sætning slettes: "Der herskede i øvrigt usikkerhed om eksistensen af fakultære retningslinjer".

Med disse ændringer godkendtes referatet.

Ad 2. Dimensionering.

Institutlederkredsen drøftede det seneste ministerielle udspil til dimensionering og mulige konsekvenser heraf.

Ad 3. Tværfaglige bachelorkurser.

Punktet blev udsat til senere behandling.

Ad 4. Fælles ordning for faglige tutorer.

Punktet blev udsat til senere behandling.

Ad 5. Indsamling af forslag til infrastrukturinvesteringer.

Institutlederkredsen drøftede mulige forslag. Institutlederne blev bedt om at fremsende forslag direkte til Rektorsekretariatet.

(Det er efterfølgende aftalt med institutlederne, at fakultetets forslag er en anbefaling af projektet DIGHUMLAB 2.0, der bygger videre på fundamentet i det nationale DIGHUMLAB-projekt. Partneruniversiteterne (AAU, AU, KU, SDU og RUC) står som fælles afsendere af DIGHUMLAB 2.0 tillige med partnerinstitutionerne KB og SB). Meddelelse herom er sendt til Rektorsekretariatet.

Ad 6. Forplejning ved eksamen (censorer).

Der var enighed om, at forplejningen ved eksaminer er følgende:

Ekstern censur: studiesekretariat sørger for kaffe og brød til censor og eksaminator

Intern censur: underviserne sørger selv herfor

Ad 7. Nyt fra

Ingen bemærkninger.

Ad 8. Syddansk Universitetsbiblioteks services.

Bibliotekschef Bertil Dorch orienterede om bibliotekets hidtidige services og nye tiltag med henblik på at komme i dialog med forskerne, de faglige miljøer og institutterne.

Nye tiltag er eksempelvis

Fagbiblioteker og udvikling heraf.

En kontaktbibliotekarordning, der tilknyttes de enkelte institutter og centre. Kontaktbibliotekarer og fagreferenter indgår i SDUB’s respektive fakultetsteam. Bibliotekschef og kontaktbibliotekarer deltager meget gerne i institutrådsmøder med henblik på drøftelse af services og samarbejde.

Publicering via Open Access.

Forskningsdokumentation, PURE og CV

Forskninganalyse, bibliometri/BFI, d.v.s. support til Forskerstøtteenheden

Læringszoner

Kurser inden for videnskabelig kommunikation, f.eks. forskningsredelighed

Institutlederkredsen fandt de nye tiltag spændende og inviterer gerne til videre drøftelser. Der blev ytret ønske om, at bogsamlinger indlemmes i SDUB’s fagbiblioteker. Det aftaltes, at SDUB og fakultetet efter februar 2015 tager fat om drøftelse og planlægning af en mulig indlemmelse af samlinger i SDUB.

Ad 9. Fleksible ordninger.

Ph.d.-udvalgets formand Carl Bache ridsede kort de faktorer op, der ligger til grund for Ph.d.-udvalgets forslag om en scholarstipendieordning (4+1+3), d.v.s. ministeriets interesse i fleksible forløb; forventning om hurtigere gennemløb; talentpleje og det internationale evaluerings anbefaling om indførelse af 4+4 ordningen. Indførelse af 3+5- og 4+4-ordningen udfordrer imidlertid på flere fronter, henholdvis 2-fagligheden på kandidatstudier (flere studienævn og institutter involveres) samt vurderingsgrundlaget for forskningsevne mm.

Der var i institutlederkredsen enighed om at der kan arbejdes videre med forslaget. Ph.d.-udvalget blev bedt om **senest den 3. november 2014** at præcisere rammer for en mulig scholarordning. Sagen indgår i drøftelser om talentpleje og vil i øvrigt blive drøftet på institutledermødet den 18. november.

Ad 10. Eventuelt.

Intet.

Med venlig hilsen

Simon Møberg Torp

dekan